ผมมีอาการอวัยวะเพศไม่แข็งตัว คือหลังจากการเล้าโลมทำให้แข็งตัวแล้วแต่ แล้วในขณะที่สวมถุงยางอวัยะเพศเกิดการอ่อนตัวหลังจากนั้นผมมีเหงื่อออกทั้งร่างกายเหมือนหายใจไม่สะดวกและทำให้อวัยวะเพศไม่แข็งตัวอีกในครั้งนั้น ซึ่งเล้าโลมหลังจากนั้นก็ไม่สามารถช่วยได้ และครั้งต่อๆไปก็มีอาการเช่นนี้อีก อาการนี้เป็นอาการวิตกกังวล หรือ อาการ Panic หรือเป็นโรคหย่อนสมรรถภาพทางเพศรึเปล่าครับหากซื้อ ไวอาก้า Sildenafil สามารถช่วยได้หรือไม่ ?
สวัสดีค่ะ การที่อวัยวะเพศไม่สามารถแข็งตัวเพื่อจะมีเพศสัมพันธ์ได้ดังกล่าวมานั้น อาจจะเป็นสาเหตุทางจิตใจได้มาก เพราะมีช่วงที่แข็งตัวได้ แต่พอจะมีเพศสัมพันธ์จริงๆ กลับไม่สามารถแข็งตัวได้ สาเหตุทางจิตใจเช่นมีความเบื่อหน่ายในการทำกิจกรรมทางเพศ เบื่อหน่ายคู่ครอง เหนื่อยล้าจากการเรียนหรือการทำงาน มีความเครียด ความกังวลทั้งที่เกี่ยวและไม่เกี่ยวกับการมีเพศสัมพันธ์ มีภาวะซึมเศร้า มีความคิดและประสบการณ์แง่ลบทางเพศ เป็นต้นส่วนสาเหตุทางกายนั้นนึกถึงน้อยในคนอายุน้อย ไม่มีโรคประจำตัวอะไร ไม่มีประวัติอุบัติเหตุที่อุ้งเชิงกราน โรคเช่น โรคเบาหวาน โรคความดัน เคยมีเส้นเลือดตีบหรือแตกในสมอง ระบบประสาทบริเวณอุ้งเชิงกรานได้รับความเสียหาย เป็นต้นเบื้องต้นไม่ควรซื้อยากระตุ้นการแข็งตัวของอวัยวะเพศมาใช้เอง เพราะมีโอกาสที่จะเกิดผลเสียต่อระบบหัวใจและหลอดเลือดได้ ควรปรับทัศนคติทางเพศ เปิดใจพูดคุยกับคู่ครองเกี่ยวกับอาการที่เกิดขึ้น และร่วมกันแก้ไขปัญหาเบื้องต้นหากทำได้ ดูแลสุขภาพทั่วไปเช่นออกกำลังกายสม่ำเสมอ พักผ่อนให้เพียงพอ รับประทานอาหารให้ครบ 5 หมู่ หากยังมีอาการต่อเนื่อง รบกวนการทำกิจกรรมทางเพศมาก ควรไปพบแพทย์เพื่อหาสาเหตุที่ชัดเจนต่อไป